Віншаванне
*Даір Слаўковіч*

Раней за ўсіх у школу прыйшлі дзяўчынкі. Потым пачалі збірацца хлопчыкі. Аднак дзяжурныя Поля Дзятко і Сіма Валожына з чырвонымі павязкамі на рукавах да дзвярэй другога «В» нікога не падпускалі.

— Што такое? Прэч з дарогі! — бушавалі хлопчыкі.

— Пацярпіце хвіліначку, — супакойвала іх Сіма. — Не хвалюйцеся.

— I доўгая ваша хвіліначка?

— Зусім кароценькая. Зараз пусцім. Хтосьці з хлопчыкаў паспрабаваў зазірнуць у замочную шчыліну. Поля і Сіма адагналі цікаўнага.

— Можна, ужо можна, — пачуўся з-за дзвярэй голас Зіны Зязюлінай, ці «Зязюлькі», як яе звалі ў класе. — Калі ласка, заходзьце, хлопчыкі!

Глядзяць хлопчыкі на Зязюльку, дзівяцца: заўсёды задзірыстая, ніколі нікому з хлопчыкаў не перапусціць, а сёння — што з ёю сталася? Ветлівая. Усміхаецца, ззяе ўся: ад новых боцікаў на нагах да ружовых банцікаў у косках. Ну і Зіна, ну і Зязюлька!

Зіна саступіла ў бок ад дзвярэй і сказала:

— Хлопчыкі! Дзяўчынкі нашага класа віншуюць вас з мужчынскім святам.

— Вось яно што! — ахае нехта.

— Ура! — закрычаў Саша Кірэц, узняўшы ўгору партфель.

На партах, дзе звычайна сядзелі хлопчыкі, ляжалі загорнутыя ў цэлафан і перавязаныя стужкамі пакуначкі.

Хвіліна — і зашамацела, паляцела на падлогу абгортка. На партах стаялі дванаццаць завадных браневічкоў. I дванаццаць арганчыкаў — гэтулькі, колькі хлопчыкаў у класе.

— Ура-а-а! — крыкнулі хорам шчаслівыя гаспадары падарункаў. У гэтым хоры патанулі просьбы Полі Дзятко і Сімы Валожынай, каб пазбіралі з падлогі паперу ад упакоўкі.

Тут празвінеў званок. У клас увайшла Клаўдзія Іванаўна, павіталася, спытала, што новага.

Дванаццаць пар нецярплівых рук выцягнулі з-пад вечкаў парт заведзеныя браневічкі. Секунда — і дванаццаць машын са скрыгатам папаўзлі па праходзе між парт да стала, да дошкі.

Стаіць Клаўдзія Іванаўна, а ля яе, як на парадзе, праходзяць браневікі. Толькі маленькія.

Скончыўся завод. Два браневікі заціхлі ў кутку, некалькі спыніліся ля акна, а ўсе астатнія ля дошкі. Настаўніца ўзняла вочы. На дошцы было напісана: «Віншуем нашых хлопчыкаў, будучых салдат, з мужчынскім святам!» I подпіс: «Дзяўчынкі».

— Я таксама далучаюся да віншавання дзяўчынак, — сказала Клаўдзія Іванаўна. — Але ж нашай Арміі патрэбны не абы-якія салдаты, а адукаваныя. Таму не будзем марнаваць часу. Разгарніце вашы чытанкі…

Раптам здарылася незвычайнае. Сярод шамацення кніжных старонак пачулася мелодыя.

Яна нарадзілася пад адной з парт. «Ці-та-та-та-та!» «Эх ты, Юрачка!»

— У нас не ўрок спеваў, — сказала Клаўдзія Іванаўна. — Здайце музычны інструмент.

«Эх ты, Юрачка!» — пачулася ў другім канцы класа.

3-за парты ўстала Зіна Зязюліна.

— Клаўдзія Іванаўна, — Зязюлька закінула назад коску з ружовым бантам, — хлопчыкі невінаватыя. Гэта мы ім падарылі арганчыкі ды браневічкі. Не забірайце, калі ласка. I… не выклікайце сёння ні Сашу Кірца, ні Васю Гладкага — нікога з хлопчыкаў. А толькі нас, дзяўчынак.

— Сядай, Зіна. Я цябе выслухала, зразумела. Цяпер мяне паслухайце. Атрымаць у мужчынскае свята добрую ці выдатную адзнаку — гонар для любога будучага салдата. А дрэнную — ганьба. Але дрэнных адзнак я ім сёння ставіць не буду. Хіба каторы сам мяне аб гэтым сігналам папросіць.

— Сігналам?

— Якім сігналам?

— Як пачую «Юрачку», здагадаюся: ёсць чалавек, якому неабходна двойка.

Урок чытання пайшоў сваім ходам. А на матэматыцы…

Да дошкі выклікалі Зіну Зязюліну. Клаўдзія Іванаўна прачытала задачку. Тут і «закукавала» Зязюлька. Стаіць каля дошкі, крэйду з рукі ў руку перакладае, уся перапэцкалася, а рашыць ніяк не можа.

Клаўдзія Іванаўна пачала выклікаць іншых. Задачу разабралі па костачках, а Зіна гэтак разгубілася, што ўжо і таго не разумее, што спачатку ведала.

— Садзіся, Зязюліна. Вымушана паставіць табе двойку.

Толькі Клаўдзія Іванаўна ўзялася за ручку, як пачуўся спеў арганчыка і з-за парты ўстаў Саша Кірэц.

— Кірэц, што з табою? — нахмурылася настаўніца. — Ці пра ўгавор забыўся?

— Не, Клаўдзія Іванаўна, не забыўся. Сігнал падаю. Стаўце мне Зязюлькіну двойку.

3-за парт усталі яшчэ адзінаццаць хлопчыкаў. Заігралі ў класе арганчыкі. На поўную моц заігралі. Усе дванаццаць. Глядзіць Клаўдзія Іванаўна, твар сярдзіты. I раптам усміхнулася.

— Добра, рыцары, — сказала яна. — Няхай будзе па-вашаму. Не пастаўлю Зязюлінай дрэнную адзнаку. А вам, абаронцам, двойкі ўсё ж уляплю… Заўтра. Калі яна задачы гэтай ведаць не будзе.

Арганчыкі дружна заспявалі яшчэ раз і сціхлі.